Lav et referat af nedenstående tekst:

Tekst:
Med boblevand i glassene og vaskeægte hjemmebagte småkager på bordene var der lagt op til fest på Sofiengården Plejehjem i Aalborg. For med tilskud fra staten er det igen blevet muligt at åbne plejehjemmets køkken, så maden til beboerne nu bliver lavet på stedet og ikke leveret fra et centralkøkken. Og det er noget, der har vakt glæde hos beboerne. - Det køkken, vi har fået nu, det kan vi kun være glade for. Det virker på alle måder, som man kunne ønske sig, siger 97-årige Poul Mortensen, der er tidligere skibsmekaniker og har rejst i hele verden med sit arbejde. - Jeg kan kun rose det her. Jeg har prøvet meget rundt omkring i verden og spist mange steder, men jeg har aldrig fået noget, der kunne måle sig med det her. Det har jeg ikke, tilføjer han. Penge til seks nordjyske kommuner Med finansloven fra 2017 blev der sat 425 millioner kroner til etablering, renovering eller genåbning af lokale køkkener på de enkelte plejecentre. Målet var at bringe måltidet og madlavningen tættere på så mange ældre som muligt. I Nordjylland er der blevet tilført penge til seks nordjyske kommuner - Aalborg, Hjørring, Frederikshavn, Thisted, Vesthimmerland og Mariagerfjord kommuner. I Aalborg er der blevet brugt i alt 28,8 millioner kroner på 16 plejecentres køkkener. Heriblandt Sofiengården. - Det er meget anderledes end det, vi havde før. Jeg er glad for at være her og glad for køkkenet, siger Aase Staal Leth, en 89-årig tidligere husmor, der nu har hjemme på Sofiengården Plejehjem. Den hjemmelavede mad har også allerede hjulpet gevaldigt på Aase Staal Leths humør og fysik. - Da jeg kom for et år siden, vejede jeg 34 kilo. I dag vejer jeg 41, siger hun til TV2 Nord. Torsdag aften sætter TV2 Nord fokus på netop plejehjemsmaden og de lokale køkkener. Det sker klokken 19.50 i debatprogrammet Fokus.

Referat:
På Sofiengården Plejehjem i Aalborg har man netop indviet et køkken, der skal sikre de ældre hjemmelavet mad i stedet for leverancerne fra et centralkøkken.